Det største af de fynske robotfirmaer fortsætter med at vokse kraftigt. Sidste år ansatte Universal Robots 174 nye ansatte - heraf 100 i moderselskabet i Odense. MIR også på vej med overskud i regnskab, der dog først præsenteres i næste uge.

Annonce

(opdateret lørdag med kommentar fra MIR-direktør Thomas Visti, red.) Der er stadig fuld gang i den fynske robotbranches dynamo, Universal Robots. Det viser virksomhedens regnskab for 2018, der blev offentliggjort fredag aften. Ifølge regnskabet steg antallet af ansatte voldsomt sidste år. I gennemsnit havde 419 personer et fuldtidsarbejde i virksomheden gennem hele året, det er er 174 flere end året før - en stigning på 55 procent. Universal Robots er vokset i flere år, men i de to foregående år steg antallet af medarbejdere kun med omkring 80 om året, så virksomheden har skruet meget kraftigt op for udvidelserne. Det er ikke til at sige præcist hvor de nye ansatte arbejder, men 100 af dem er blevet ansat i det danske hovedselskab, mens 74 er ansat i datterselskaberne rundt om i verden. I gennemsnit var der ansat 315 i moderselskabet i Odense i 2018. Det tal vil helt sikkert stige, for virksomheden regner med at fortsætte sin kraftige vækst i 2019. Ifølge ledelsesberetningen forventer man en stigning i salget på 30-40 procent - til sammenligning steg dette tal med 31 procent i 2018 og nåede op på lige under 1,5 milliarder kroner.

Universal Robots A/S Hjemsted: Odense SCVR-nummer: 29 13 80 60 Direktion: Jürgen Peter von Hollen (administrerende), Klaus Michael Vestergaard (økonomi) Bestyrelse: Gregory Robert Beecher (formand), Michael Dennis Callahan, Charles Jeffrey Gray, Jürgen Peter von Hollen Ejer: Teradyne, USA (børsnoteret) Regnskabstal 2018 (2017 i parentes) Omsætning: 1,5 milliarder kroner (1,1) Overskud af driften: 288 millioner kroner (231) Overskud før skat: 287 millioner kroner (224) Overskud efter skat: 221 millioner kroner (175) Egenkapital: 453 millioner kroner (247) Antal ansatte: 489 (315)

Direktør Jürgen von Hollen har fået en god lønstigning i 2018. Arkivfoto: Victoria Mørck Madsen

Annonce

Ejeren havde sat målet højere

Overskuddet steg nogenlunde lige så stærkt. Det blev på 287 millioner kroner før skat - 63 millioner kroner mere end året før. I dollar steg Universal Robots salg med 38 procent, og det var den amerikanske ejer, Teradyne, ikke helt tilfreds med, fordi man havde ventet sig mere. "Universal Robots vækst på 38 procent var stærk, men mindre end vores mål, især på grund af aftagende efterspørgsel i Kina og i bilindustrien," skriver Teradyne i sin regnskabsmeddelelse for 2018. Tilsyneladende gør administrerende direktør Jürgen von Hollen og økonomidirektør Klaus Michael Vestergaard det dog helt godt. De har i hvert fald fået en pæn løn på tilsammen 14 millioner kroner i 2018 og en lønstigning på 1,4 millioner kroner.

Direktør Jürgen von Hollen har fået en god lønstigning i 2018. Arkivfoto: Victoria Mørck Madsen

Annonce

MIR på vej med overskud

Teradyne købte Universal Robots i 2015 for omkring 2,3 milliarder kroner. I 2018 købte selskabet en anden odenseansk robotvirksomhed MIR for 1,7 milliarder kroner. Regnskabet for MIR offentliggøres først i den kommende uge, men nogle tal fremgår af Teradynes koncernregnskab. Ifølge det amerikanske regnskab bidrog MIR med 158 millioner kroner til omsætningen i Teradyne fra overtagelsesdagen 25. april og resten af året. I samme periode har virksomheden "bidraget" negativt til den amerikanske koncern med 7,6 millioner dollars eller rundt regnet 50 millioner kroner for den periode af året, hvor Teradyne overtog Odense-virksomheden. Det negative resultat i Boston-koncernens regnskab er dog ikke udtryk for, hvordan virksomheden MIR Aps i Odense har klaret sig i 2018, understreger adm. direktør Thomas Visti overfor Fyens.dk. - Det negative resultat i USA er udtryk for det samlede resultat for Teradyne efter overtagelsen af MIR, inkl. udgifter til opkøb m.m. Når vi kommer med vores regnskab i næste uge, så bliver der ikke tale om et underskud, men derimod et overskud, som er væsentligt højere end det, vi præsterede på 4,5 mio. før skat sidste år. Og også bedre end budgetteret, siger Thomas Visti, som dog ikke kan komme der nærmere, før regnskabet er endeligt godkendt og offentliggjort senere i den kommende uge. Det har ikke været muligt at få en kommentar til de nye tal fra Universal Robots.